CELEX: 32020D1782
Language: hu
Date: 2020-11-25 00:00:00
Title: Az Európai Parlament és a Tanács (EU) 2020/1782 határozata (2020. november 25.) az állami foglalkoztatási szolgálatok (ÁFSZ-ek) közötti fokozott együttműködésről szóló 573/2014/EU határozat módosításáról (EGT-vonatkozású szöveg)

2020.11.30.   
               
               
                  HU
               
               
                  Az Európai Unió Hivatalos Lapja
               
               
                  L 400/7
               
            
         AZ EURÓPAI PARLAMENT ÉS A TANÁCS (EU) 2020/1782 HATÁROZATA
         (2020. november 25.)
         az állami foglalkoztatási szolgálatok (ÁFSZ-ek) közötti fokozott együttműködésről szóló 573/2014/EU határozat módosításáról
         (EGT-vonatkozású szöveg)
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 149. cikkére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Gazdasági és Szociális Bizottság véleményére (1),
         a Régiók Bizottságával folytatott konzultációt követően,
         rendes jogalkotási eljárás keretében (2),
         mivel:
         
                     (1)
                  
                  
                     Az 573/2014/EU európai parlamenti és tanácsi határozat (3) létrehozza az állami foglalkoztatási szolgálatok európai hálózatát (a továbbiakban: a hálózat) a 2014. június 17-től 2020. december 31-ig tartó időszakra.
                  
               
                     (2)
                  
                  
                     E hálózat célja az, hogy modernizálja és megerősítse az állami foglalkoztatási szolgálatokat (ÁFSZ-ek) kapacitásuk, szolgáltatásaik minősége, eredményességük és hatékonyságuk fokozása érdekében. Ezt egy olyan platform biztosításával érné el, amely lehetővé teszi az ÁFSZ-ek teljesítményének uniós szintű összehasonlítását, a legjobb gyakorlatok azonosítását és egy kölcsönös tanulásra irányuló rendszer létrehozását a tisztességes munkához, valamint az inkluzív és fenntartható munkahelyekhez történő hozzájárulás érdekében. E hálózat célja továbbá, hogy több lehetőséget biztosítson az ÁFSZ-eknek ahhoz, hogy innovatív, jövőorientált és tényeken alapuló szakpolitikákat dolgozzanak ki, összhangban a releváns uniós szakpolitikai kezdeményezésekkel, valamint az Európai Unióról szóló szerződés 3. cikkének (3) bekezdésében meghatározott gazdasági, szociális és foglalkoztatási célkitűzésekkel.
                  
               
                     (3)
                  
                  
                     A hálózat kulcsfontosságú szerepet játszott a tagállamok közötti további együttműködés ösztönzésében az ÁFSZ-ek feladatkörébe tartozó területeken, valamint az ÁFSZ-ek modernizálásához és megerősítéséhez történő hozzájárulásban. Az 573/2014/EU határozat végrehajtásának értékelése kimutatja, hogy a hálózatnak pozitív hatása volt, valamint a különböző tevékenységek és tapasztalatok alapján azonosítja a tanulságokat. Ezen túlmenően a hálózat növelte kapacitását, és innovatív, tényeken alapuló intézkedéseket dolgozott ki a foglalkoztatáspolitikák végrehajtása érdekében.
                  
               
                     (4)
                  
                  
                     Az eddig elért eredmények kiaknázása és az ÁFSZ-ek közötti együttműködés további előmozdítása érdekében azt az időszakot, amelyre a hálózatot létrehozták, 2027. december 31-ig meg kell hosszabbítani.
                  
               
                     (5)
                  
                  
                     A hálózatnak erősítenie kell a tagjai közötti együttműködést, valamint közös kezdeményezéseket kell kidolgoznia az ÁFSZ-ek valamennyi működési területén az információk és legjobb gyakorlatok cseréje céljából, összehasonlító elemzések és tanácsadás nyújtása, valamint innovatív munkaközvetítési kezdeményezések előmozdítása révén. Ebben az összefüggésben és adott esetben figyelmet kell fordítani az ÁFSZ-ek közötti együttműködésre a szociális biztonsági rendszerek koordinálására vonatkozó uniós szabályok hatálya alá tartozó személyek integrációjának és támogatásának megkönnyítése érdekében. A hálózat munkájának lehetővé kell tennie valamennyi ÁFSZ inkluzív, tényeken alapuló és teljesítményorientált összehasonlítását annak érdekében, hogy az ÁFSZ-ek tevékenységi területein meg lehessen határozni a legjobb gyakorlatokat, hozzájárulva a foglalkoztatási szolgáltatások saját hatáskörükön belüli jobb megtervezéséhez és nyújtásához. A hálózati kezdeményezéseknek javítaniuk kell az ÁFSZ-ek eredményességét, és hozzá kell járulniuk a közpénzek hatékonyabb felhasználásához.
                  
               
                     (6)
                  
                  
                     A hálózatnak támogatnia kell a szociális jogok európai pillérének a végrehajtását, amelynek elvei között szerepel a foglalkoztatás aktív támogatásának biztosítása. Hozzá kell járulnia a zöld gazdaságra való, társadalmilag méltányos átálláshoz és az ENSZ fenntartható fejlődési céljaival kapcsolatos releváns elvek és célkitűzések végrehajtásához is az inkluzív és fenntartható gazdasági növekedésnek és foglalkoztatásnak, valamint a tisztességes munka mindenki számára történő biztosításának fokozásával.
                  
               
                     (7)
                  
                  
                     A hálózatnak továbbra is fokoznia és erősítenie kell a többi érintett munkaerőpiaci érdekelt féllel való rendszeres és strukturált együttműködését – beleértve különösen a foglalkoztatás, a szociálpolitika, a nemek közötti egyenlőség, az oktatás és a képzés területén működő uniós ügynökségekkel, valamint a szociális partnerekkel, a foglalkoztatás és a szociális ügyek területén működő szolgáltatókkal, a veszélyeztetett csoportok érdekképviseleti szervezeteivel, továbbá a helyi és regionális hatóságokkal való együttműködést – a szinergiák előmozdítása, a legjobb gyakorlatok cseréje és adott esetben a konzisztens szakpolitikai keretek biztosítása érdekében.
                  
               
                     (8)
                  
                  
                     Az ÁFSZ-ek szerepét az álláskeresőknek és a vállalkozásoknak történő eredményesebb szolgáltatásnyújtás terén megfelelően támogatni kell nemzeti és adott esetben regionális szinten, elegendő emberi erőforrást és pénzügyi támogatást biztosítva a személyzet képzéséhez és felszereléséhez. A tagállamoknak az ÁFSZ-ek számára biztosítaniuk kell a szükséges forrásokat ahhoz, hogy sikeresen tudják kezelni a gazdaság digitalizációját, a változó munkavégzési módokat, beleértve a feltörekvő platformgazdaságokat, valamint a társadalmi és demográfiai változásokat is.
                  
               
                     (9)
                  
                  
                     A hálózatnak nyújtott uniós pénzügyi támogatást a 2021 és 2027 közötti időszakra szóló többéves pénzügyi kerettel összhangban kell rendelkezésre bocsátani.
                  
               
                     (10)
                  
                  
                     A hálózatot és kezdeményezéseit az Unió pénzügyi tervezésével összhangban és az Európai Parlament és a Tanács által meghatározott előirányzatokon belül kell finanszírozni.
                  
               
                     (11)
                  
                  
                     A hálózat által kidolgozott vagy a kölcsönös tanulási tevékenységek során azonosított és az egyes ÁFSZ-eken belül végrehajtott projektek céljára a tagállamoknak hozzá kell férniük a releváns uniós programokból történő finanszírozáshoz.
                  
               
                     (12)
                  
                  
                     A hálózat tevékenységei zökkenőmentes folytatásának biztosítása érdekében ezt a határozatot 2021. január 1-jétől kell alkalmazni.
                  
               
                     (13)
                  
                  
                     Az 573/2014/EU határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            Az 573/2014/EU határozat a következőképpen módosul:
            
                        1.
                     
                     
                        Az 1. cikk első bekezdésének helyébe a következő szöveg lép:
                        „Ez a határozat létrehozza az állami foglalkoztatási szolgálatok (ÁFSZ-ek) egész Unióra kiterjedő hálózatát (a továbbiakban: a hálózat) a 2021. január 1-jétől 2027. december 31-ig tartó időszakra. A hálózat a 4. cikkben megállapított kezdeményezéseket hajtja végre.”
                     
                  
                        2.
                     
                     
                        A 3. cikk a következőképpen módosul:
                        
                                    a)
                                 
                                 
                                    a bevezető szövegrész helyébe a következő szöveg lép:
                                    „E határozat célja a hálózat révén ösztönözni a tagállamok közötti együttműködést a foglalkoztatás terén az ÁFSZ-ek hatáskörébe tartozó területeken, az Unió foglalkoztatáspolitikáinak végrehajtásához való hozzájárulás érdekében. Ez segíteni fogja a szociális jogok európai pillérében foglalt elvek megvalósítását, az európai zöld megállapodás célkitűzéseihez való hozzájárulást és az ENSZ fenntartható fejlődési céljainak elérésére való törekvést is, ezáltal támogatva a következőket:”;
                                 
                              
                                    b)
                                 
                                 
                                    az a) pont helyébe a következő szöveg lép:
                                    
                                                „a)
                                             
                                             
                                                valamennyi veszélyeztetett, magas munkanélküliségi rátával rendelkező társadalmi csoport, különösen az idősebb munkavállalók és a nem foglalkoztatott, oktatásban vagy képzésben nem részesülő fiatalok (NEET-fiatalok), valamint a fogyatékossággal élő személyek és a több okból megkülönböztetéssel szembesülő személyek;”
                                             
                                          
                              
                                    c)
                                 
                                 
                                    a c) és a d) pont helyébe a következő szöveg lép:
                                    
                                                „c)
                                             
                                             
                                                a munkaerőpiacok jobb működése és befogadó jellege;
                                             
                                          
                                                ca)
                                             
                                             
                                                a nemek közötti esélyegyenlőség;
                                             
                                          
                                                d)
                                             
                                             
                                                a szakképzett munkaerő hiányának azonosítása és információk nyújtása a hiány mértékéről és helyéről, valamint az álláskeresők készségeinek a munkaadók igényeivel való jobb párosítása, többek között a szakképzési igények azonosítása, valamint az álláskeresők foglalkoztathatósága és a munkanélküliség megelőzése révén, például karrier-tanácsadáson és képzésen keresztül;”.
                                             
                                          
                              
                  
                        3.
                     
                     
                        A 4. cikk (1) bekezdése a következőképpen módosul:
                        
                                    a)
                                 
                                 
                                    az a) pont i. alpontja helyébe a következő szöveg lép:
                                    
                                                „i.
                                             
                                             
                                                hozzájárulás a munkanélküliség csökkentéséhez valamennyi korcsoport, nemi csoport és veszélyeztetett csoport viszonylatában;”
                                             
                                          
                              
                                    b)
                                 
                                 
                                    a c) pont helyébe a következő szöveg lép:
                                    
                                                „c)
                                             
                                             
                                                hozzájárulás az ÁFSZ-ek korszerűsítéséhez és megerősítéséhez a legfontosabb területeken, tekintettel az Unió foglalkoztatás- és szociálpolitikáira, és figyelemmel a szociális jogok európai pillérére, az európai zöld megállapodásra és az ENSZ fenntartható fejlődési céljaira, valamint a digitalizációval, a munka változó világával és a változó munkavégzési módokkal, továbbá a demográfiai változásokkal kapcsolatos kihívásokra;”
                                             
                                          
                              
                                    c)
                                 
                                 
                                    az f) és a g) pont helyébe a következő szöveg lép:
                                    
                                                „f)
                                             
                                             
                                                a hálózat munkamódszereit, elérendő eredményeit és az összehasonlító ismeretszerzés megvalósításával kapcsolatos részleteket, valamint a terjesztési és együttműködési stratégiákat ismertető éves munkaprogramjának elfogadása és végrehajtása;
                                             
                                          
                                                g)
                                             
                                             
                                                a legjobb gyakorlatok népszerűsítése és megosztása a NEET-fiatalok azonosításával kapcsolatban, az annak biztosítását célzó kezdeményezések kidolgozásával kapcsolatban, hogy e fiatalok megszerezzék a munkaerőpiacra való belépéshez és a piacon maradáshoz szükséges készségeket, valamint a tartósan munkanélküli személyek és más veszélyeztetett csoportok munkaerőpiaci integrációjával kapcsolatban.”
                                             
                                          
                              
                  
                        4.
                     
                     
                        Az 5. cikk helyébe a következő szöveg lép:
                        
                           „5. cikk
                           Együttműködés
                           A hálózat fejleszti az együttműködést az érintett munkaerőpiaci érdekelt felekkel, köztük más foglalkoztatási és szociális szolgáltatókkal és a szociális partnerekkel, valamint adott esetben a foglalkoztatás, a szociálpolitika, a nemek közötti egyenlőség és az oktatás és a képzés területén működő uniós ügynökségekkel, a munkanélküliek vagy más veszélyeztetett csoportok érdekképviseleti szervezeteivel, az egyenlőséggel foglalkozó szervekkel, a szakképzési szervezetekkel, a foglalkoztatás és a méltányos átállás területén működő nem kormányzati szervezetekkel, valamint a regionális és helyi hatóságokkal azáltal, hogy bevonja őket a hálózat releváns tevékenységeibe és üléseibe, valamint információ- és adatcserét folytat velük. A hálózat adott esetben megoszthatja a legjobb gyakorlatokat a harmadik országok érintett állami foglalkoztatási szolgálataival.”
                        
                     
                  
                        5.
                     
                     
                        A 6. cikk (5) bekezdésének helyébe a következő szöveg lép:
                        
                           „(5)   Az Irányító Testület munkáját egy, a Bizottság által biztosított és a Bizottságon belül működő titkárság segíti. A titkárság az elnökkel és az alelnökökkel együttműködésben előkészíti az Irányító Testület üléseit, elkészíti a hálózat éves munkaprogramját és éves jelentését. A titkárság szorosan együttműködik az EMCO titkárságával a kezdeményezések koordinálása és az együttműködés fokozása érdekében a hálózat és az EMCO között.”
                        
                     
                  
                        6.
                     
                     
                        A 7. cikk helyébe a következő szöveg lép:
                        
                           „7. cikk
                           Pénzügyi támogatás
                           Az e határozat végrehajtásához szükséges globális forrásokat a 2021 és 2027 közötti időszakra szóló többéves pénzügyi kerettel összhangban kell rendelkezésre bocsátani, amelynek éves előirányzatait a pénzügyi keret korlátain belül az Európai Parlamentnek és a Tanácsnak kell engedélyeznie.”
                        
                     
                  
                        7.
                     
                     
                        A 9. cikk (2) bekezdésének helyébe a következő szöveg lép:
                        
                           „(2)   A 8. cikkben említett, a Bizottság részére adott felhatalmazás a 2027. december 31-ig tartó időszakra szól.”
                        
                     
                  
                        8.
                     
                     
                        A 10. cikk helyébe a következő szöveg lép:
                        
                           „10. cikk
                           Felülvizsgálat
                           A Bizottság 2026. szeptember 30-ig értékelő jelentést nyújt be e határozat alkalmazásáról az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának. E jelentésnek értékelnie kell többek között, hogy a hálózat milyen mértékben járult hozzá a 3. cikkben meghatározott célok eléréséhez.”
                        
                     
                  
         
            2. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
            Ezt a határozatot 2021. január 1-jétől kell alkalmazni.
         
         
            Kelt Brüsszelben, 2020. november 25-én.
            
               
                  az Európai Parlament részéről
               
               
                  az elnök
               
               D. M. SASSOLI
            
            
               
                  a Tanács részéről
               
               
                  az elnök
               
               M. ROTH
            
         
         
            (1)  2019. október 30-i vélemény (a Hivatalos Lapban még nem tették közzé).
         
            (2)  Az Európai Parlament 2020. november 11-i álláspontja (a Hivatalos Lapban még nem tették közzé) és a Tanács 2020. november 18-i határozata.
         
            (3)  Az Európai Parlament és a Tanács 573/2014/EU határozata (2014. május 15.) az állami foglalkoztatási szolgálatok (ÁFSZ-ek) közötti fokozott együttműködésről (HL L 159., 2014.5.28., 32. o.).